የሰሜን ተራሮች ብሄራዊ ፓርክን 15ሺህ ቱሪስቶች ጎበኙት
አዲስ አበባ፤ ሐምሌ 17/2005 (ዋኢማ) – በአለም የተፈጥሮ ቅርስነት የተመዘገበውን የሰሜን ተራሮች ብሄራዊ ፓርክ 14ሺ በሚጠጉ የውጪ ሀገር ቱሪስቶች መጎብኘታቸውን የፓርኩ ጽህፈት ቤት አስታወቀ።በበጀት ዓመቱ ፓርኩን ከጎበኙ ቱሪስቶችና ከተለያዩ የቱሪዝም አገልግሎቶች አራት ነጥብ አምስት ሚሊዮን ብር ገቢ ተገኝቷል።የፓርኩ ጽህፈት ቤት ሃላፊ አቶ ማሩ ቢያድግልኝ ለኢዜአ እንደገለጹት ፓርኩን የጎበኙ ቱሪስቶች ቁጥር ከአምናው ጋር ሲነጻጸር ልዩነት አለማሳየቱን ገልፀዋል፡፡ምክንያቱ ደግሞ ዓለም አቀፉ የኢኮኖሚ ቀውስ በቱሪስቶች ፍሰት ላይ የራሱ ተጽእኖ በማሳረፉ ነው ብለዋል ።ከቱሪስቶች የመግቢያ ቲኬት፣ ከፊልም ቀረጻ፣ ከመኪና የመግቢያ ክፍያ እንዲሁም በፓርኩ ከሚገኘው የቱሪስቶች ማረፊያ ሎጅ አገልግሎት ገቢዉ መገኘቱን አስታዉቀዋል ።ወደ ፓርኩ የሚወስደው የጎንደር ደባርቅ የ100 ኪሎ ሜትር የጠጠር መንገድ ወደ አስፓልት ደረጃ እንዲሻሻል መደረጉ ለቱሪዝም ልማቱ መፋጠንና ለቱሪስቱ ደህንነት መጠበቅ የጎላ አስተዋጽኦ እንዳለው አስረድተዋል።የሰሜን ተራሮች ብሄራዊ ፓርክ እንደ አውሮፓውያን አቆጣጠር በ1978 በተባበሩት መንግስታት የትምህርት የሳይንስና የባህል ድርጅት /ዩኔስኮ/በዓለም የተፈጥሮ ቅርስነት የተመዘገበ ነው።እንደ ኢሬቴድ ዘገባ በኢትዮጵያ ብቻ የሚገኙትን ዋልያ፣ ቀይ ቀበሮና ጭላዳ ዝንጀሮን ጨምሮ የተለያዩ የዱር እንስሳትና አእዋፋትም መገኛ ስፍራ የሆነው ብሄራዊ ፓርኩ 4ሺ 620 ሜትር ከፍታ ያለው የዳሸን ተራራም የፓርኩ አካል መሆኑ ይታወቃል  ።